Nieuw-Muckleneuk is 'n gevestigde voorstad in die ooste van Pretoria in Gauteng, Suid-Afrika. Hierdie woongebied is in 1898 afgebaken, en het met verloop van tyd meer kommersiële en diplomatieke persele verkry. Dit word aan die weste-, ooste- en noordekant deur onderskeidelik Groenkloof, Brooklyn en Bailey's Muckleneuk begrens. In die weste grens dit aan Florence Ribeiro- (voormalige Koningin Wilhelminalaan), in die noorde aan Mackie-, in die ooste aan Fehrsen- en in die suide aan Mainstraat. Die naam van die buurt is afkomstig van 'n gedeelte van Elandspoort-plaas wat deur ene George Walker gekoop is, en dan herdoop is tot Muckleneuk. Muckleneuk beteken "groot hoek" of "inham" in Skotse omgangstaal, en herinner aan Walker se familie-eiendom in Skotland. Hierdie naam is behou om drie woonbuurte van Pretoria aan te dui, naamlik Muckleneuk, Nieuw-Muckleneuk en Bailey's Muckleneuk. Die hoofaar is Middelstraat wat in die ooste eindig by die Brooklynverkeersirkel. Die Brooklynmall en -binneplein is hier in die ooste geleë, met ingange uit Vealestraat.